ΓΡΑΠΤΗ ΕΡΩΤΗΣΗ P-0293/98 υποβολή: Johannes Swoboda (PSE) προς την Επιτροπή (5 Φεβρουαρίου 1998)

Θέμα: Αναδιαμόρφωση των διαρθρωτικών ταμείων κατά τη διεύρυνση προς ανατολάς

Λαμβάνοντας υπόψη το αίτημα που διατύπωσε το Ευρωπαϊκό Κοινοβούλιο στο ψήφισμά του (Α4-0368/97, παρ. 34) για την ιδιαίτερη υποστήριξη των παραμεθόριων περιφερειών σε περίπτωση διεύρυνσης της ΕΕ, ερωτώ την Ευρωπαϊκή Επιτροπή εάν κατά την προβλεπόμενη αναδιαμόρφωση των διαρθρωτικών ταμείων πρόκειται να διατηρηθεί η χρηματοδοτική στήριξη των περιοχών με εξωτερικά σύνορα προς τις υποψήφιες προς ένταξη χώρες;

Απάντηση της κ. Wulf-Mathies εξ ονόματος της Επιτροπής (17 Μαρτίου 1998)

Οι παραμεθόριες περιφέρειες ενδέχεται να υποστούν τις επιπτώσεις από το άνοιγμα των αγορών και τη διεύρυνση γρηγορότερα και εντονότερα από άλλες περιοχές, αλλά θα ωφεληθούν, παράλληλα, λόγω της γειτνίασής τους με νέες αγορές που παρέχουν νέες ευκαιρίες. Η σημασία των νέων αυτών αγορών για τους κοινοτικούς παραγωγούς αποδεικνύεται από την ταχεία ανάπτυξη των εμπορικών δεσμών μεταξύ της Κοινότητας και των Χωρών της Κεντρικής και Ανατολικής Ευρώπης (ΧΚΑΕ), καθώς και από από το ογκούμενο πλεόνασμα του κοινοτικού εμπορικού ισοζυγίου με τις εν λόγω χώρες. Επιπλέον, οι επιπτώσεις από τη διεύρυνση, ιδιαίτερα σε ευαίσθητες περιοχές, θα αμβλυνθούν μέσω μεταβατικών διακανονισμών.

Υπό αυτές τις περιστάσεις, η Επιτροπή δεν κρίνει απαραίτητη τη σύσταση ειδικού οργάνου για τις όμορες με τις ΧΚΑΕ χώρες. Σύμφωνα με την Επιτροπή, τα υφιστάμενα μέτρα καλύπτουν επαρκώς τα προβλήματα των εν λόγω περιφερειών.

Ήδη, πολλές από τις παραμεθόριες περιφέρειες λαμβάνουν ενισχύσεις από τα Διαρθρωτικά Ταμεία. Τα νέα γερμανικά ομόσπονδα κράτη και η περιφέρεια του Burgenland ανήκουν, προς το παρόν, και αναμένεται να παραμείνουν μεταξύ των περιοχών του στόχου 1. Οι περισσότερες από τις υπόλοιπες παραμεθόριες περιφέρειες της Γερμανίας, της Αυστρίας και της Ιταλίας λαμβάνουν, προς το παρόν, ενισχύσεις στα πλαίσια του στόχου 5β. Δεδομένου ότι, βάσει του νέου στόχου 2, προβλέπεται ότι τα κράτη μέλη θα μπορούν να χρησιμοποιούν εθνικές προδιαγραφές για την επιλογή σημαντικού μέρους των περιοχών τους που θα λαμβάνουν ενισχύσεις, μπορούν να συμπεριλαμβάνουν παραμεθόριες περιοχές, αν εκτιμάται ότι αντιμετωπίζουν ειδικά προβλήματα.

Εκτός από τα «πρωτεύοντα» προγράμματα, η Επιτροπή προτείνει τη διατήρηση του προγράμματος INTERREG, ως μιας από τις τρεις κοινοτικές πρωτοβουλίες. Το INTERREG συμβάλλει στην αντιμετώπιση των ιδιαίτερων προβλημάτων των όμορων με τις ΧΚΑΕ παραμεθόριων κοινοτικών περιφερειών. Παρέχει, σε συνδυασμό με το πρόγραμμα PHARE για τη διασυνοριακή συνεργασία, σημαντική οικονομική βοήθεια για την ενίσχυση των οικονομικών δεσμών των υπό εξέταση χωρών. Μέσω των παρεμβάσεών του, αυξάνεται η προσπελασιμότητα των αγορών των ΧΚΑΕ και αναπτύσσονται σχέσεις αμοιβαίας αποδοτικής συνεργασίας μεταξύ των ενδιαφερομένων μερών.

Οι επί μέρους στόχοι του προγράμματος INTERREG για τη νέα περίοδο προγραμματισμού δεν έχουν ακόμη καθοριστεί 7 εντούτοις, υπάρχει περιθώριο για την κάλυψη των αναγκών των παραμεθόριων περιφερειών, καθώς τα κράτη μέλη έχουν τη δυνατότητα να προτείνουν την κάλυψη των υπό εξέταση περιφερειών και την προώθηση των εν λόγω έργων. Δεδομένης της προτεινόμενης μείωσης του αριθμού των κοινοτικών πρωτοβουλιών, κάτι τέτοιο συνεπάγεται, επίσης, την παροχή σημαντικής οικονομικής ενίσχυσης.